Δικηγόρος Τούρκου: Αν το τρίτο τηλέφωνο των δυο Ελλήνων στρατιωτικών είναι καθαρό, θα αφεθούν ελεύθεροι

“Όλοι ευχαριστήθηκαν στην Τουρκία” για την απόφαση της ελληνικής Δικαιοσύνης, δήλωσε χαρακτηριστικά ο δικηγόρος του Τούρκου που συνελήφθη στις Καστανιές, Χουσεϊν Σιραγκεζέν.

Μιλώντας σε πρωινή εκπομπή του ΑΝΤ1, ο Τούρκος δικηγόρος αιτιολόγησε την είσοδο του Τούρκου υπαλλήλου στο ελληνικό έδαφος, λέγοντας πως δεν ήξερε το τελωνείο και μπερδεύτηκε από τα πολλά δέντρα και το δάσος που υπάρχει εκεί.

Ερωτηθείς για τους δύο Έλληνες στρατιωτικούς που κρατούνται στις τούρκικες φυλακές υψίστης ασφαλείας, ο Τούρκος δικηγόρος ανέφερε πως έχουν ερευνηθεί τα προσωπικά τους κινητά, ενώ το τρίτο είναι υπό διερεύνηση. Στη συνέχεια, πρόσθεσε πως οι δύο Έλληνες στρατιωτικοί άργησαν να δώσουν τους κωδικούς για να ανοίξει το τρίτο τηλέφωνο, το οποίο τελικά άνοιξε πριν λίγες μέρες.

Αυτό που αναμένεται, αυτή τη στιγμή, είναι τα ευρήματα από το περιεχόμενο του τρίτου κινητού, τα οποία θα έρθουν την επόμενη εβδομάδα, υποστηρίζει ο Τούρκος δικηγόρος ενώ εκτιμά πως “δεν υπάρχει άλλη κατηγορία, αν είναι καθαρό το τηλέφωνο, θα τους αφήσουν ελεύθερους”.

Καταλήγοντας, ο κ. Χουσεϊν Σιραγκεζέν υποστήριξε πως η υπόθεσή δεν είναι πολιτική, αλλά νομική.